Die veelsydige kreatiewe entrepreneur, Nianell, is 'n vokale gimnas – wat sonder moeite tussen vier oktawe dartel met haar indrukwekkende, soepel stem. Sy is ook 'n platinaverkoper met albums wat altyd die boonste sporte bereik. Sy sluit elemente van pop, R &B; folk; klassieke; country en keltiese musiek by haar komposisies in en begelei haarself op klavier en kitaar. Sy skep haar eie musikale taal, waar woorde soms onnodig is – sodat elke siel die musiek se boodskap self kan verstaan.
Nianell is 'n Suid-Afrikaanse en internasionale suksesstorie – met vele van haar liedjies wat op speellyste regoor die wêreld pryk. Sy is 'n talentvolle sanger, liedjieskrywer, komponis en skrywer. Sy deel ook haar boodskap as motiveringsspreker. "Bewustheid is die geboorte van 'n nuwe begin – die begin van 'n lewe wat die moeite werd is om te leef – die begin daarvan om eers werklik te lééf," sê Nianell.
Nianell – Die Musikant
Nianell is reeds sedert haar eerste album Who Painted the Moon? (2001) 'n baanbreker vir vroulike sanger-liedjieskrywers in Suid-Afrika. Die titelsnit het Suid-Afrikaners se asems weggeslaan – en Nianell was spoedig 'n huishoudelike naam. Sy het ook internasionale sukses behaal met dié liedjie – dit is deur Hayley Westenra opgeneem en het verkope van meer as tweemiljoen wêreldwyd behaal.
Terug op eie bodem het Nianell deurlopend lieflike, motiverende albums uitgeryk. Haar albums sluit die luisterryke dubbel SAMA-wenner, Angel Tongue (2004); Life's Gift (2006); I Know I'm Lucky (2008), die imposante Sand & Water (2010) en My Hart (2012) in.
Voeg dan nog haar duet-albums met Romanz ('n Duisend Drome; 2011) en Dozi (It Takes Two (2009) en You're the One that I Want – Take 2 (2012); en dit word vinnig duidelik dat Nianell een van Suid-Afrika se besigste kunstenaars is. Sy het die kuns bemeester om beide krities relevant en kommersieël suksesvol te bly.
In 2011 is sewe van Nianell se grootste treffers herverpak vir 'n Amerikaanse gehoor op Who Painted the Moon – U.S. Compilation. Hierdie versameling het verstommende positiewe kritiek ontlok – nes Sand & Water – wat ook internasionale aftrek gekry het. Die tydskrif, Billboard Discoveries, som dit die beste op: "Dié versameling pragtige melodieë en inspirerende instrumentasie word slegs oorskry deur die sanger se engelagtige, dog ondeunde uitvoering. Eenvoudig gestel is elke liedjie 'n emosionele sege – inspirerend en lieflik. Nianell is 'n wêreldklasmusikant en Sand & Water is 'n puik album in alle opsigte. Connoisseurs van uitstekende popmelodieë en vokale uitvoerings sonder truuks – bloot asemrowende natuurlike talent – is bestem om hul gunstelingsanger te ontdek in Nianell.
In September 2014, stel Nianell haar mees introspektiewe en sielvolle album tot op hede bekend. Just Be is 'n voltooide sirkel in Nianell se musiekloopbaan. Sy keer terug na die klank van haar eerste twee albums, maar roer die wysheid en lewenservaring van meer as 'n dekade daarby in op elke liedjie.
Nianell – Die Skrywer
Buiten haar suksesvolle musiekloopbaan is Nianell ook 'n gerekende skrywer. Haar eerste boek, Knowing Who I Am, word internasionaal uitgegee deur Hay House Publishing en vlieg steeds van winkelrakke af. Die Afrikaanse weergawe, Om Te Weet Wie Ek Is, is 'n Suid-Afrikaanse topverkoper en verkoop ook steeds soos soetkoek. Nianell is tans besig om te poets aan haar nuwe boek – sy beoog om haar boodskap van liefde en inspirasie ook in hierdie werk voort te sit.
Nianell – Die Motiveringsspreker
Met die lyn van liefde en motivering wat deur haar boeke loop as grondslag het Nianell 'n uitsonderlike motiveringsmodule ontwikkel, met die titel "Knowing Who I Am". Hierdie uurlange voorlegging kombineer inspirerende boodskappe met baie van Nianell se bekendste liedjies byvoorbeeld: Life's Gift', I Hold the Sun, Who Painted the Moon en Finally, wat die eerste plek losgeslaan het in the 16de amptelike VSA Liedjieskryfkompetisie vir beste inspirerende liedjie.